9. การควบคุมภายใน

ในการประชุมคณะกรรมการของบริษัทฯ ครั้งที่ 6/2555 เมื่อวันที่ 20 มีนาคม 2555
โดยมีกรรมการตรวจสอบทั้งสามท่านเข้าร่วมประชุมด้วย คณะกรรมการบริษัทฯ
ได้ประเมินความเพียงพอของระบบควบคุมภายในของบริษัทฯ โดยทำการซักถามข้อมูลจากฝ่ายบริหาร
แล้วสรุปได้ว่าจากการประเมินระบบการควบคุมภายในของบริษัทฯ ในด้านต่างๆ 5 ส่วน
ประกอบด้วย

1. องค์กรและสภาพแวดล้อม (Organizational Control and Environmental
Measures)

2. การบริหารความเสี่ยง (Risk Management Measure)

3. การควบคุมการปฏิบัติงานของฝ่ายบริหาร (Management Control Activities)

4. ระบบสารสนเทศและการสื่อสารข้อมูล (Information and Communication Measure)

5. ระบบการติดตาม (Monitoring)

คณะกรรมการตรวจสอบและคณะกรรมการบริษัทฯ
ได้พิจารณาแล้วเห็นว่าบริษัทมีระบบความควบคุมภายในทั้ง 5 ส่วนที่พอเพียงแล้วในสภาพปัจจุบัน
โดยมีหลักการดังนี้

1.  สภาพแวดล้อม

บริษัทได้กำหนดนโยบายและเป้าหมายในการทำธุรกิจที่ชัดเจนและวัดผลได้เพื่อเป็นแนวทางในการปฏิบัติของฝ่ายบริหารและพนักงาน
เพื่อให้บรรลุเป้าหมายการปฏิบัติงานที่ได้กำหนดไว้โดยบริษัทฯจัดให้มีการทบทวนการปฏิบัติงานอย่างสม่ำเสมอโดยมีการประชุมร่วมกันของผู้บริหารและผู้จัดการแผนกของบริษัทเป็นรายสัปดาห์และรายเดือน
อีกทั้งคณะกรรมการบริษัทฯมีการประเมินผลการปฏิบัติงานของบริษัทฯ
เพื่อตรวจสอบว่าเป็นไปตามเป้าหมายที่กำหนดไว้หรือไม่
โดยคำนึงถึงการรักษาผลประโยชน์ของผู้ถือหุ้นและ
ผลประโยชน์ของบริษัทฯในระยะยาวด้วยความโปร่งใส

คณะกรรมการบริษัทได้กำหนดนโยบายการกำกับดูแลกิจการที่ดีและจรรยาบรรณธุรกิจ
โดยมีจุดประสงค์ให้ บริษัทฯ สามารถดำเนินธุรกิจได้อย่างมีประสิทธิภาพและมีการกำกับดูแลกิจการ
และการจัดการที่ดี

บริษัทฯเล็งเห็นความสำคัญของการพัฒนาปรับปรุงกระบวนการผลิต
โดยเห็นได้จากตลอดระยะเวลาที่ผ่านมา บริษัทฯ ได้พัฒนาการผลิตสินค้า
โดยนำระบบมาตรฐานสากลซึ่งได้ยอมรับจากทั่วโลกมาใช้ควบคุมคุณภาพการผลิตของสินค้า
ไม่ว่าจะเป็น การรับรองมาตรฐาน ISO 9002, ISO 14001 และ OHSAS 18001
ซึ่งเกี่ยวข้องกับการเพิ่มประสิทธิภาพสำหรับการผลิต ควบคุมดูแลสิ่งแวดล้อม
และความปลอดภัยในการปฏิบัติงานทั่วไป รวมทั้งการรับรองมาตรฐาน QS 9000 และ ISO/TS
16949 ซึ่งเป็นระบบมาตรฐานที่ใช้ควบคุมในเรื่องของการบริหารจัดการทางด้านการผลิต
ที่เกี่ยวข้องกับชิ้นส่วนยานยนต์โดยเฉพาะ

2.  การบริหารความเสี่ยง

ผู้บริหารของบริษัทฯได้ตรวจสอบและควบคุมปัจจัยเสี่ยงที่อาจเกิดขึ้นอยู่เป็นประจำ
และได้ใช้เครื่องมือบริหาร
ความเสี่ยงต่างๆที่กล่าวไว้ในส่วนการบริหารความเสี่ยงในหัวข้อปัจจัยความเสี่ยง
เพื่อลดอัตราความเสี่ยงที่อาจเกิดขึ้น อย่างสมำเสมอ ตัวอย่างเช่น

-   ความเสี่ยงด้านราคาและการจัดหาวัตถุดิบ

  วัตถุดิบหลักที่สำคัญที่ใช้ในการผลิตของบริษัทฯ คือ เม็ดพลาสติก ABS (Acrylonitrile
  Butadiene Styrene) และเม็ด PP
  (Polypropylene)ซึ่งราคาของวัตถุดิบดังกล่าวโดยส่วนใหญ่จะแปรผันตามราคาน้ำมันในตลาดโลกรวมทั้งขึ้นอยู่กับอุปสงค์และอุปทานของวัตถุดิบนั้นๆ
  ในตลาดโลกในแต่ละช่วงเวลาซึ่งอยู่นอกเหนือการควบคุมของบริษัทฯแต่บริษัทฯ
  ได้จัดให้มีการติดตามการเปลี่ยนแปลงของราคาวัตถุดิบในตลาดโลกอย่างใกล้ชิดโดยจัดให้มีทีมงานเฉพาะคอยติดตามราคาวัตถุดิบ
  การวิเคราะห์แนวโน้มของราคาวัตถุดิบในแต่ละช่วงเวลารวมถึงการประเมินความต้องการใช้วัตถุดิบของบริษัทฯ
  ในแต่ละช่วงเวลา ทำให้บริษัทฯ สามารถบริหารการจัดซื้อวัตถุดิบให้มีประสิทธิภาพ

-   ความเสี่ยงจากความผันผวนของอัตราแลกเปลี่ยน

  บริษัทฯ มีรายได้ส่วนใหญ่มาจากการส่งออกเป็นเงินตราต่างประเทศ
  โดยเป็นเงินสกุลเหรียญสหรัฐทั้งหมดคิดเป็นร้อยละ ประมาณ 80-90 ในขณะเดียวกันบริษัทฯ
  ก็มีการสั่งซื้อเครื่องจักร วัตถุดิบ รวมทั้งสินค้าที่ซื้อมาเพื่อจำหน่ายต่อบางส่วนจากต่างประเทศ
  ซึ่งโดยส่วนใหญ่เป็นเงินสกุลเหรียญสหรัฐ ส่งผลทำให้บริษัทฯ
  สามารถลดความเสี่ยงที่จะเกิดจากอัตราแลกเปลี่ยน
  โดยถือเป็นการป้องกันความเสี่ยงตามธรรมชาติ (Natural Hedge) ได้ส่วนหนึ่งโดยบริษัทฯ
  จะพิจารณาป้องกันความเสี่ยงด้วยการซื้ออัตราแลกเปลี่ยนล่วงหน้าตามสถานการณ์และความจำเป็น
  นอกจากนี้
  บริษัทฯมีนโยบายการซื้ออัตราแลกเปลี่ยนล่วงหน้าให้ครอบคลุมยอดลูกหนี้การค้าต่างประเทศประมาณ
  6 เดือน เพื่อป้องกันความผันผวนของอัตราแลกเปลี่ยนที่อาจเกิดขึ้น

3.  กิจกรรมควบคุม

บริษัทฯได้มุ่งเน้นการดำเนินกิจกรรมการควบคุมอย่างเข้มงวด ดังนี้

-   บริษัทฯมีการควบคุมอย่างเพียงพอในการใช้สินทรัพย์ของบริษัทฯเพื่อป้องกันทรัพย์สินของบริษัท
    จากการที่ผู้บริหารนำไปใช้โดยมิชอบ หรือโดยไม่มีอำนาจและในทางที่ไม่เหมาะสม

-   บริษัทฯมีการแบ่งแยกหน้าที่การบริหารงานหลักอย่างชัดเจนเพื่อป้องกันการทุจริตที่อาจเกิดขึ้น
    ซึ่งการแบ่งแยกหน้าที่เหล่านี้รวมถึงการแบ่งแยกหน้าที่ระหว่างการอนุมัติ
    การบันทึกและการดูแลสินทรัพย์

4.  ระบบสารสนเทศและการสื่อสารข้อมูล

พนักงานของบริษัทฯ สามารถรับทราบข้อมูลเกี่ยวกับนโยบาย กฏระเบียบ
และคำสั่งของบริษัทฯผ่านระบบ intranet และระบบการสื่อสารภายในบริษัทฯ
และการประชุมภายในองค์กรในระดับต่างๆ
โดยบริษัทฯมีบุคคลากรที่มีความรู้ความสามารถด้านระบบสารสนเทศในการสนับสนุนกาสื่อสารและการทำงาน

สำหรับการสื่อสารข้อมูลกับบุคคลภายนอก บริษัทฯได้เปิดเผยข้อมูลผ่านระบบของตลาดหลักทรัพย์ฯ
และเว็บไซต์ www.fpiautoparts.com
นอกจากนี้ยังเปิดโอกาสให้ผู้ถือหุ้นและบุคคลภายนอกได้สอบถาม และรับข้อมูลเพิ่มเติม
ผ่านการประชุมผู้ถือหุ้นและ“บริษัทจดทะเบียนพบผู้ลงทุน” ซึ่งจัดขึ้นโดยตลาดหลักทรัพย์ฯ
เป็นประจำทุกไตรมาส

คณะกรรมการบริษัทฯ ได้รับจดหมายเชิญประชุม
และเอกสารประกอบการประชุมก่อนการประชุมล่วงหน้า และจะมีการบันทึกข้อซักถามของกรรมการ
ความเห็น หรือข้อสังเกตของกรรมการในเรื่องที่พิจารณา
และสรุปความเห็นของที่ประชุมไว้ในรายงานการประชุมเพื่อเป็นข้อมูลอ้างอิงที่เป็นลายลักษณ์อักษรเพื่อการตรวจสอบด้วย

5.  การติดตามและการประเมินผล

คณะกรรมการบริษัทฯ มีการติดตามผลประกอบการของบริษัทฯว่าเป็นไปตามเป้าหมายที่วางไว้หรือไม่
ในกา ประชุมคณะกรรมการบริษัทฯ ตลอดปี 2555 อีกทั้งผู้บริหารของบริษัทฯได้มีการติดตาม
และประเมินผลว่าการปฏิบัติงานของแต่ละแผนกว่าเป็นไปตาม แผนกลยุทธ์และการประมาณการ
ที่กำหนดไว้ในแผนธุรกิจประจำปีหรือไม่ ในกรณี ที่ไม่เป็นไปตามแผนงานที่วางไว้ ผู้บริหารบริษัทฯ
จะทำการปรับเปลี่ยนแผนการทำงานให้สอดคล้องกับสถานการณ์โดยพยามรักษาผลประโยชน์ของบริษัทให้สูงสุด

จากการประเมินระบบการควบคุมภายในของบริษัทฯ ในด้านต่างๆ 5 ส่วน ตามที่กล่าวมาข้างต้น
คณะกรรมการตรวจสอบมีความเห็นว่า
ระบบการควบคุมภายในของบริษัทมีความเหมาะสมและเพียงพอต่อธุรกิจของบริษัท
รวมทั้งมีประสิทธิผลเพียงพอที่จะช่วยลดความเสี่ยงทางธุรกิจ และป้องกันทรัพย์สินของบริษัท
จากการที่ผู้บริหารนำไปใช้โดยมิชอบ หรือโดยไม่มีอำนาจ ทั้งนี้ ในการปฏิบัติงานตรวจสอบภายใน
ผู้ตรวจสอบภายในได้มีการสอบทานการปฏิบัติงานของแผนกต่างๆ ของบริษัท
เพื่อให้มั่นใจว่าแผนกเหล่านั้นมีการปฏิบัติตามระบบการควบคุมภายในที่บริษัทได้กำหนดไว้อย่างเคร่งครัดและสม่ำเสมอ
และในกรณีพบข้อบกพร่องที่มีสาระสำคัญจะมีการรายงานให้คณะกรรมการบริหารและคณะกรรมการตรวจสอบทราบและพิจารณาสั่งการแก้ไขอย่างทันท่วงที

เพื่อให้ระบบควบคุมภายในของบริษัทฯ เป็นไปอย่างมีประสิทธิภาพ บริษัทฯ ได้ว่าจ้างบริษัท
พีแอนด์แอล อินเทอร์นอล ออดิท จำกัด
เพื่อทำหน้าที่เป็นผู้ตรวจสอบภายในสำหรับตรวจสอบระบบการควบคุมภายในของบริษัทฯ ตั้งแต่ปี
2550
โดยผู้ตรวจสอบภายในดังกล่าวได้จัดทำรายงานผลการประเมินและตรวจสอบระบบควบคุมภายในของบริษัทฯ
และนำเสนอรายงานให้แก่คณะกรรมการตรวจสอบทราบโดยตรงอย่างต่อเนื่องเป็นประจำทุกไตรมาส
ซึ่งบริษัทฯ ได้ดำเนินการแก้ไขปรับปรุงระบบการปฏิบัติงานในฝ่ายต่างๆ
ตามข้อเสนอแนะของผู้ตรวจสอบภายในมาโดยตลอดอย่างทันเวลาและต่อเนื่อง
และมีระบบการควบคุมภายในที่ปรับปรุงดีขึ้นตามลำดับ

อย่างไรก็ตาม ในรอบปี 2555
ผู้ตรวจสอบภายในไม่พบข้อบกพร่องที่เป็นสาระสำคัญซึ่งจะมีผลกระทบต่อผลการดำเนินงานของบริษัท
และผู้สอบบัญชีไม่ได้รายงานว่าพบข้อบกพร่องที่เป็นสาระสำคัญจากการตรวจสอบประจำปี

9.2 รายงานคณะกรรมการตรวจสอบ

คณะกรรมการตรวจสอบโดยการแต่งตั้งของคณะกรรมการบริษัท ฟอร์จูน พาร์ท อินดัสตรี้ จำกัด
(มหาชน) ประกอบด้วยกรรมการอิสระจำนวน 3 ท่าน โดยมีนายนริศ ชัยสูตร
เป็นประธานกรรมการตรวจสอบ นายอนันติ์ เกตุพิทยา และ นายภูมิพัฒน์ สินาเจริญ
เป็นกรรมการตรวจสอบ ซึ่งกรรมการอิสระทั้ง 3
ท่านเป็นผู้มีความรู้ความสามารถและประสบการณ์ที่เกี่ยวข้องเป็นระยะเวลานาน

คณะกรรมการตรวจสอบมีหน้าที่ตามที่ได้รับมอบหมายจากคณะกรรมการบริษัท
เพื่อช่วยคณะกรรมการบริษัทในการดูแลกิจการ ซึ่งในปี 2555 ที่ผ่านมา
คณะกรรมการตรวจสอบของบริษัทฯ ได้ปฏิบัติภารกิจตามความรับผิดชอบในการกำกับดูแลกิจการที่ดี
โดยมีการประชุมคณะกรรมการตรวจสอบรวม 4 ครั้ง สรุปสาระสำคัญดังนี้

1. สอบทานงบการเงินรายไตรมาส และงบการเงินประจำปีร่วมกับฝ่ายบัญชีและการเงินของบริษัทฯ
เพื่อให้มั่นใจว่ารายงานทางการเงินของบริษัท
แสดงฐานะทางการเงินและผลการดำเนินงานถูกต้องตามที่ควร ตามหลักการบัญชีที่รับรองทั่วไป
และมีการเปิดเผยข้อมูล
เหตุการณ์ภายหลังวันที่ในงบแสดงฐานะการเงินรายการปรับปรุงบัญชีที่มีผลกระทบต่องบการเงินที่มีสาระสำคัญที่มีนัยสำคัญต่องบการเงินในหมายเหตุประกอบงบการเงินแล้วก่อนนำไปส่งยังตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์

2.
สอบทานความเพียงพอของระบบการควบคุมภายในร่วมกับผู้ตรวจสอบภายในและให้ข้อเสนอแนะกับผู้ตรวจสอบภายใน
เพื่อให้การปฏิบัติงานเกิดผลงานที่มีประสิทธิภาพ

3. สอบทานผลการดำเนินงานของฝ่ายต่างๆ เพื่อให้เชื่อมั่นว่า บริษัทฯ
ตระหนักและให้ความสำคัญในการบริหารงานตามหลักการกำกับดูแลกิจการที่ดี
มุ่งเน้นให้มีการควบคุมดูแลการปฏิบัติงานให้มีประสิทธิภาพมากขึ้น
เพื่อให้มีความโปร่งใสและมีจริยธรรม ก่อให้เกิดความเชื่อมั่นแก่ผู้ถือหุ้น ผู้ลงทุน
และผู้เกี่ยวข้องทุกฝ่าย

4. ประชุมร่วมกับผู้สอบบัญชีทุกไตรมาส และประจำปี เพื่อรับฟังคำชี้แจง
เกี่ยวกับผลการตรวจสอบและซักถามข้อมูลที่สำคัญในงบการเงิน
ข้อมูลที่เกี่ยวข้องกับการควบคุมภายใน และการเปลี่ยนแปลง
วิธีการบันทึกบัญชีที่อาจส่งผลต่องบการเงินอย่างเป็นนัยสำคัญ

5. ติดตามการเปลี่ยนแปลงมาตรฐานการบัญชี เพื่อให้ระบบบัญชีของบริษัทฯ
สอดคล้องกับหลักการบัญชีที่รับรองทั่วไป

6. สอบทานให้บริษัทฯ
ปฏิบัติตามพระราชบัญญัติกฎระเบียบและกฎหมายที่เกี่ยวข้องว่าด้วยหลักทรัพย์และตลาดหลักทรัพย์ข้อกำหนดของตลาดหลักทรัพย์
และกฎหมายที่เกี่ยวข้องกับธุรกิจของบริษัทฯ

7. สอบทานและให้ความเห็นชอบการทำรายการระหว่างกันของบริษัทฯ กับบุคคล หรือนิติบุคคล
หรือนิติบุคคลที่เกี่ยวโยงกันเพื่อให้เป็นไปตามระเบียบกฎเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์และตลาดหลักทรัพย์แห่งประเทศไทย

8. พิจารณา และให้ความเห็นเกี่ยวกับการปรับปรุง บริหาร และปฏิบัติงานการควบคุมภายใน
และอื่นๆ ที่เกี่ยวข้องกับบริษัทฯ เพื่อเพิ่มพูนประสิทธิผลและประสิทธิภาพในการปฏิบัติงาน
รวมทั้งติดตามผลของข้อเสนอแนะและข้อสังเกตความเห็น

9. พิจารณาความเสี่ยงต่างๆ ของบริษัทฯ และประเมิน COSO
เพื่อเสนอต่อคณะกรรมการบริษัทพิจารณาความเสี่ยงเหล่านั้น

10. สรุปผลการประชุมคณะกรรมการตรวจสอบ เสนอต่อคณะกรรมการบริษัทฯ เพื่อทราบ
หรือพิจารณาภายหลังจากการประชุมทุกครั้ง

11. อนุมัติแผนการตรวจสอบภายในประจำปี พร้อมทั้งให้แนวทางการปฏิบัติงานตรวจสอบ
รวมถึงการติดตามผลการตรวจสอบและติดตามความคืบหน้าของการปฏิบัติตามความเห็นของที่ประชุมคณะกรรมการตรวจสอบ

12. พิจารณาคัดเลือก เสนอแต่งตั้งผู้สอบบัญชีและเสนอค่าตอบแทนผู้สอบบัญชี ประจำปี 2555
เพื่อนำเสนอต่อคณะกรรมการบริษัท ให้ความเห็นชอบ และเสนอขออนุมัติต่อที่ประชุมสามัญผู้ถือหุ้น

13. คณะกรรมการตรวจสอบ
ได้ปฏิบัติหน้าที่ครบถ้วนตามขอบเขตอำนาจที่กำหนดไว้ในกฎบัตรของคณะกรรมการตรวจสอบที่สอดคล้องกับกฎหมายว่าด้วยหลักทรัพย์และตลาดหลักทรัพย์
และข้อกำหนดของตลาดหลักทรัพย์แห่งประเทศไทย

คณะกรรมการตรวจสอบมีความเห็นว่า การดำเนินงานของบริษัทฯ ในปี 2555 ที่ผ่านมา
ระบบการบริหารงานของบริษัทฯ เป็นไปภายใต้ระบบการควบคุมภายใน
และการตรวจสอบภายในที่เหมาะสม มีการกำกับดูแลกิจการที่ดี มีความโปร่งใส มีจริยธรรมที่ดี
มีระบบการควบคุมภายในที่เพียงพอ และมีการปฏิบัติตามข้อกำหนดของกฎหมายที่เกี่ยวข้อง
โดยฝ่ายบริหารของบริษัทฯ ปฏิบัติหน้าที่ด้วยความซื่อสัตย์รักษาผลประโยชน์ของบริษัทฯ
และของผู้ถือหุ้น รวมทั้ง บริษัทฯ
ได้มีการปรับปรุงระบบการทำงานและการบริหารจัดการอย่างสม่ำเสมอ